HELYI VÁLASZTÁSI IRODA
(2363 Felsőpakony, Petőfi S. u. 9., 06-29/317-131, polgarmesteri.hivatal@felsopakony.hu)

VÁLASZTÁSI TÁJÉKOZTATÓ
a helyi önkormányzati képviselők és polgármesterek 2024. évi általános választásával kapcsolatban

A Helyi Választási Iroda (a továbbiakban: HVI) vezetőjeként a 2024. június 9. napjára kitűzött helyi önkormányzati képviselők és polgármesterek 2024. évi általános választásával kapcsolatban a választási eljárásról szóló 2013. évi XXXVI. törvény és a helyi önkormányzati képviselők és polgármesterek választásáról szóló 2010. évi L. törvény alapján az alábbi választási tájékoztatót adom ki:

Névjegyzék

A választás kitűzését követően a központi névjegyzék alapján a Nemzeti Választási Iroda (a továbbiakban: NVI) elkészíti a szavazóköri névjegyzéket, amelyben a választáson szavazati joggal rendelkező választópolgárok szerepelnek. Az információs önrendelkezési jog keretében bárki jogosult információt kérni arról, hogy szerepel-e a központi névjegyzékben. A betekintés jogát a magyarországi lakcímmel rendelkező polgár a lakcíme szerinti HVI-ben, a magyarországi lakcímmel nem rendelkező választópolgár az NVI-ben gyakorolhatja.
A szavazóköri névjegyzék adatait a választás kitűzésétől a névjegyzék lezárásáig, 2024. június 7. napján 10.00 óráig a HVI-ben bárki megtekintheti. A választópolgárok személyes adatainak védelme érdekében a megtekintés lehetősége csak a választópolgárok nevére és lakcímére terjed ki, a többi személyes adat megismerésére nincs mód. 
A szavazóköri névjegyzékkel kapcsolatos kérelmet 2024. április 4. napjától lehet benyújtani.

Értesítő

Azt a választópolgárt, aki 2024. április 3-án a szavazóköri névjegyzékben szerepel, a Nemzeti Választási Iroda 2024. április 19-ig értesítő megküldésével tájékoztatja a szavazóköri névjegyzékbe vételéről. A helyi választási iroda értesítő átadásával vagy megküldésével tájékoztatja a szavazóköri névjegyzékbe történt felvételről azt a választópolgárt, aki 2024. április 3-át követően kerül a település szavazóköri névjegyzékébe.
A választópolgár – ha valamilyen okból nem kapta meg az értesítőt az megsemmisült vagy elveszett –, a helyi választási irodától új értesítőt igényelhet. Az értesítő a választópolgár szavazati jogának gyakorlásával kapcsolatos alapvető információkat is tartalmazza. 
A választópolgár részére legkésőbb 2024. április 2-án 16:00 óráig benyújtott kérelmére Braille-írással készült értesítőt küld a Nemzeti Választási Iroda.
A választópolgár részére legkésőbb 2024. április 2-án 16:00 óráig benyújtott kérelmére könnyített tájékoztatót küld a Nemzeti Választási Iroda.

Szavazás

A választópolgár lakóhelyén vagy – ha lakóhelye mellett legkésőbb a választás kitűzését megelőző 30. napig tartózkodási helyet is létesített – bejelentett tartózkodási helyén választhat.
A szavazóhelyiségben szavazni 2024. június 9. napján 06.00 órától 19.00 óráig lehet. 
Érvényesen szavazni csak a hivatalos szavazólapon szereplő jelöltre lehet, a jelölt nevéhez tartozó körbe tollal írt, két egymást metsző vonallal. A szavazólapon a jelöltek a választási bizottság által kisorsolt sorrendben szerepelnek.
Az egyéni listás szavazólapon a választópolgár legfeljebb annyi jelöltre szavazhat, ahány egyéni listás mandátum kiosztható. Ha az egyéni lista jelöltjét polgármesternek megválasztották, az egyéni listáról törölni kell, és helyébe a következő legtöbb szavazatot elért jelölt lép.
Szavazás átjelentkezéssel:
A választópolgár csak abba a választókerületbe jelentkezhet át, ahol a választás kitűzését megelőző harmincadik napon (2024. május 10-én) és az átjelentkezésre irányuló kérelme elbírálásakor tartózkodási hellyel rendelkezik. Ha azonban az átjelentkezést követően a választópolgár a tartózkodási helyét legkésőbb a szavazást megelőző harmadik napig (2024. június 6-án) megszünteti, vissza kell venni a lakóhelye szerinti szavazókör névjegyzékébe. Az átjelentkezés iránti kérelmet legkésőbb a szavazást megelőző negyedik napon (2024. június 5-én) 16 óráig lehet benyújtani. Az átjelentkező választópolgár legkésőbb a szavazást megelőző második napon (2024. június 7-én) 10 óráig vonhatja vissza az átjelentkezési kérelmet.
Az Európai Parlament tagjainak választásán az átjelentkezésre irányuló kérelmet legkésőbb a szavazást megelőző kilencedik napon (2024. május 31-én) lehet benyújtani.  Az átjelentkező választópolgár a szavazást megelőző kilencedik napig módosíthatja vagy a szavazást megelőző második napon (2024. június 7-én) 10 óráig visszavonhatja az átjelentkezési kérelmét. Mivel 2024-ben azonos napon kerül megrendezésre a helyi önkormányzati képviselők és polgármesterek általános választása, a nemzetiségi önkormányzati képviselők választása és az Európai Parlament tagjainak választása, ha a választópolgár az átjelentkezés feltételeinek megfelel, abban az esetben,
1. ha a tartózkodási helye szerinti településre jelentkezik át, a választásokon a tartózkodási helye szerinti szavazókör névjegyzékébe kell felvenni,
2. ha pedig a tartózkodási helye szerinti településtől eltérő településre jelentkezik át, az Európai Parlament tagjainak választásán a települési szintű lakóhellyel rendelkező választópolgárok számára kijelölt szavazókör névjegyzékébe kell felvenni, a helyi önkormányzati képviselők és polgármesterek választásán és a nemzetiségi önkormányzati képviselők választásán azonban továbbra is a lakóhelye szerinti szavazókör névjegyzékében szerepel.
Szavazás mozgóurnával:
A mozgóurna iránti kérelmet a szavazóköri névjegyzékben szereplő, mozgásában egészségi állapota vagy fogyatékossága, illetve fogva tartása miatt gátolt választópolgár nyújthatja be. Egyéb indokra pl.: munkavégzési kötelezettség teljesítésére hivatkozással a mozgóurnával történő szavazásra nincs lehetőség, a kérelem elutasításra kerül.
A mozgóurna iránti kérelem a Nemzeti Választási Irodánál, a helyi választási irodánál vagy – a szavazás napján – az illetékes szavazatszámláló bizottságnál terjeszthető elő. A Nemzeti Választási Irodához elektronikus azonosítással elektronikus úton a szavazást megelőző második nap (2024. június 7-én) 10 óráig, elektronikus azonosítás nélküli elektronikus úton pedig a szavazást megelőző negyedik napon (2024. június 5-én) 16 óráig lehet a kérelmet előterjeszteni.
A helyi választási irodához
· elektronikus azonosítással elektronikus úton a szavazás napját megelőző második nap (2024. június 7-én) 10 órát követően, a szavazás napján 12 óráig,
· levélben a szavazást megelőző negyedik napon (2024. június 5-én) 16 óráig,
· személyesen vagy kézbesítési meghatalmazott útján a szavazást megelőző második napon (2024. június 7-én) 10 óráig.
A szavazatszámláló bizottsághoz kézbesítési meghatalmazott útján vagy meghatalmazással nem rendelkező személy általi kézbesítéssel a szavazás napján, legkésőbb 12 óráig nyújtható be a kérelem.
Ha a választópolgár olyan címre kér mozgóurnát, amely nem abban a szavazókörben található, amelynek névjegyzékében szerepel, illetve az átjelentkező választópolgár olyan címre kér mozgóurnát, amely nem azon a településen található, amelynek névjegyzékében szerepel, a kérelmét egyben átjelentkezésre, illetve az átjelentkezés módosítására irányuló kérelemnek is kell tekinteni.
Ha a választópolgár a szavazást megelőző második nap (2024. június 7-én) 10 óráig visszavonja a mozgóurna iránti kérelmét, a Nemzeti Választási Iroda törli a mozgóurnát igénylő válasz-tópolgárok jegyzékéből. Ha az átjelentkezéssel szavazó választópolgár vonja vissza a mozgóurna iránti igényét, és nem nyilatkozik arról, hogy a lakóhelye vagy az átjelentkezés helye szerinti szavazókörben kíván szavazni, az átjelentkezés helye szerinti szavazókör névjegyzékébe kell felvenni.
Fogyatékossággal élő választópolgár által igényelt segítség
Azt a választópolgárt, aki legkésőbb 2024. június 5 -én 16:00 óráig kérte, hogy akadálymentes szavazóhelyiségben szavazhasson, és akinek a lakcíme szerint kijelölt szavazóhelyiség nem akadálymentes, a helyi választási iroda a lakcíme szerinti szavazóhelyiséggel azonos településen és választókerületben lévő, akadálymentes szavazóhelyiséggel rendelkező szavazókör névjegyzékébe teszi át.
A jelöltállítás
Az a választópolgár ajánlhat jelöltet, aki a választáson a választókerületben választójoggal rendelkezik. Jelöltet ajánlani ajánlóíven lehet. Egy választópolgár több jelöltet is ajánlhat. Egy választópolgár egy jelöltet csak egy ajánlással támogathat, a további ajánlásai érvénytelenek. Az ajánlás nem vonható vissza. A jelöltet az ajánlóívek átadásával kell bejelenteni a nyilvántartásba vételére illetékes választási bizottságnál.
[bookmark: _Hlk149468343]Egyéni listás képviselőjelölt az lehet, akit az adott választókerület választópolgárainak legalább 1%-a (Felsőpakonyon: 31 fő) hivatalos ajánlóíven jelöltnek ajánlott, és a Helyi Választási Bizottság – ezen ajánlóívek és a jogszabályban előírt dokumentum alapján – nyilvántartásba vett. Polgármesterjelölt az, akit a település választópolgárainak legalább 3%-a (Felsőpakonyon: 92 fő) hivatalos ajánlóíven jelöltnek ajánlott és a Helyi Választási Bizottság – ezen ajánlóívek és a jogszabályban előírt dokumentum alapján – nyilvántartásba vett. Az egyéni listás jelölt, valamint a polgármesterjelölt állításához szükséges ajánlások számát a helyi választási iroda vezetője állapítja meg 2024. április 4-én. A választási iroda az igénylését követően haladéktalanul, de legkorábban a szavazást megelőző ötvenedik napon 2024. április 20-án adja át az igénylő vagy a jelöltként indulni szándékozó választópolgár részére az általa igényelt mennyiségű ajánlóívet. Az egyéni listás és az egyéni választókerületi jelöltet és a polgármesterjelöltet legkésőbb a szavazást megelőző harmincnegyedik napon (2024. május 6-án) 16:00 óráig kell bejelenteni.

A választási kampány

A választási kampányidőszak 2024. április 20-tól 2024. június 9-én 19.00 óráig tart. 
Nem folytatható kampánytevékenység 2024. június 9-én
a) a szavazóhelyiségben, valamint a szavazóhelyiséget magában foglaló épületben,
b) a szavazóhelyiséget magában foglaló épületnek a szavazóhelyiség megközelítését szolgáló bejáratától számított 150 méteres távolságon belül közterületen,
c) a b) pontban meghatározott területen kívül az e területen belül tartózkodó választópolgár választói akaratának befolyásolására alkalmas módon. 
2024. június 9-én választási gyűlés nem tartható, és politikai reklám nem tehető közzé. 

A választással kapcsolatos információk a www.valasztas.hu honlapon, illetőleg helyi információk a település honlapján érhetőek el.

dr. Farkas Renáta
Helyi Választási Iroda vezető

